इंफाल में दंगे हुए तो मेरे लोग ग्राउंड पर थे, वे लड़े भी
‘कुकी बाहर से आए हैं, वे म्यांमार से आकर यहां बसे हैं। ये जमीन हमारी है, मणिपुर के मूल निवासी मैतेई हैं। पहले कुकी के 3 विधायक थे, अब 10 हैं। ये ऐसे ही सब जगह घुस रहे हैं, कब्जा कर रहे हैं, नहीं रोका
‘कुकी बाहर से आए हैं, वे म्यांमार से आकर यहां बसे हैं। ये जमीन हमारी है, मणिपुर के मूल निवासी मैतेई हैं। पहले कुकी के 3 विधायक थे, अब 10 हैं। ये ऐसे ही सब जगह घुस रहे हैं, कब्जा कर रहे हैं, नहीं रोका तो कर लेंगे।’
मैतेई लिपुन संगठन के लीडर प्रमोद सिंह ये मानते हैं, CM बीरेन सिंह भी कई बार ऐसे बयान देते रहे हैं। इसे मैतेई राष्ट्रवाद भी कहा जा रहा है। कुकी से अपनी जमीन वापस लेने के इसी इरादे ने 3 से 5 मई को हिंसा के दौरान पूरे इंफाल से कुकी को खदेड़ दिया, उनका जो भी था, उसे जला दिया।
24 जून को हम मणिपुर पहुंचे, तो राज्य दो हिस्सों में बंट चुका था। इंफाल में अब मैतेई रहते हैं और कुकी आबादी से सटे इलाकों में उन्होंने बंकर बना लिए हैं। कुछ ही फीट दूर अपने इलाकों में कुकी ने भी ऐसा ही किया है।
मैतेई से बात की, तो हिंसा के पीछे उन्होंने कुकी मिलिटेंट, अफीम की खेती और म्यांमार से आकर पहाड़ों पर बसे लोगों को दोषी बताया। इंफाल के बॉर्डर को पार कर कुकी इलाके में पहुंचे तो मैतेई के दो संगठनों का नाम बार-बार आया- आरामबाई टेंगोल और मैतेई लिपुन।
कुकी-मैतेई के बंकर और हथियार देखने के बाद हम फिर इंफाल लौटे। आरामबाई टेंगोल को ढूंढा तो मालूम चला कि आधिकारिक रूप से 26 मई, 2023 को इस ग्रुप ने डिसॉल्व होने की घोषणा कर दी है। हालांकि, 30 मई को ही आरामबाई टेंगोल के मिलिटेंट और 37 असम राइफल्स के जवानों के बीच गनफाइट की ख़बरें सामने आईं।
दूसरा मैतेई ग्रुप, जिसका नाम हिंसा में सामने आया वो है मैतेई लिपुन। इस ग्रुप के लीडर का नाम है प्रमोद सिंह। इन्हें भी CM का करीबी माना जाता है। वे एक इंटरव्यू में खुलकर कह चुके हैं कि वे CM बीरेन सिंह की पूजा करते हैं। भास्कर ने भी प्रमोद सिंह से बात की। पढ़िए इंटरव्यू…
सवाल: आप कुकी को बाहरी लोग क्यों कहते हैं?
प्रमोद सिंह: पहले ब्रिटिशर्स ने कुकी लोगों को भारत में बसाया। UNHRC के मुताबिक, पिछले कुछ साल में इस रीजन में ढाई-तीन करोड़ लोग विस्थापित हुए हैं। एशिया और साउथ ईस्ट एशिया के हमारे पड़ोसी देशों में ऐसा हुआ है। इन ढाई-तीन करोड़ लोगों को अब भी रिफ्यूजी स्टेटस मिलना बाकी है।
हम लोग (मैतेई और अन्य भारतीय) एक देश में पैदा हुए हैं, हमारे पुरखों ने हमें जमीन दी है, लेकिन सोचिए, जो लोग बिना देश, इतिहास, सभ्यता के पैदा हुए हैं, उनके मन में किस तरह की भावना होगी। इसलिए जिन कुकी को ब्रिटिशर्स ने भारत में बसाया वे देश के नागरिक हैं, लेकिन जो विस्थापित लोग भारत में बसने की कोशिश कर रहे हैं, हमारी लड़ाई उनके खिलाफ है।
सवाल: आपको कुकी से दिक्कत क्या है? कभी कहते हैं सभी बाहरी हैं, अब कह रहे हैं कुछ नागरिक हैं। जिन्हें नागरिक बता रहे हैं, उन पर भी आरोप लगा रहे हैं।
प्रमोद सिंह: भारत के लोकतांत्रिक सिस्टम में बहुमत का शासन है। पहले कुकी के विधानसभा में 3 विधायक हुआ करते थे, अब उनके पास 10 विधायक हैं। कुकी यहां आकर बसते जा रहे हैं। कुकी समुदाय बहुत मजबूत हैं, उनका कल्चर एक है और वे होमलैंड की मांग करते हैं।
कुकी इसलिए भी खतरनाक हैं, क्योंकि गोल्डन ट्राएंगल में मौजूद ड्रग कार्टेल भी इनका इस्तेमाल करता है। म्यांमार में सीजफायर के नाम पर बड़े पैमाने पर पॉपी की अवैध खेती हो रही है।
ये भारत की जमीन पर आते ही ईसाई धर्म अपना लेते हैं, ईसाई मिशनरीज भी इनका इस्तेमाल कर रहे हैं। पॉलिटिक्स के लिए कुकी वोट बैंक का काम करते रहे हैं। इसलिए इस पूरे खेल में पॉलिटिक्स, ड्रग कार्टेल, ईसाई मिशनरी, पश्चिमी देश जैसे सभी ताकतवर खिलाड़ी शामिल हैं। कुकी लोग बांग्लादेश, म्यांमार, भारत (मणिपुर वाला हिस्सा) मिलाकर अपना एक होमलैंड बनाना चाहते हैं। हम ये नहीं होने देंगे।
सवाल: क्या मैतेई और नगा ड्रग कार्टेल में शामिल नहीं है, सिर्फ कुकी ही ये काम कर रहे हैं?
प्रमोद सिंह: वो भी शामिल हो सकते हैं, ये एक कारोबार है। ये कुकी होमलैंड की जो मांग है, ये लड़ाई लगातार चल रही है। इसी में ड्रग कार्टेल भी शामिल है। उनके पैसे से ही हथियार खरीदे जा रहे हैं।
सवाल: आप ईसाई मिशनरी पर बड़ा आरोप लगा रहे हैं। क्या आप ऐसे किसी मिशनरी या चर्च का नाम बता सकते हैं, जो अफीम के धंधे में शामिल है?
प्रमोद सिंह: कई मिशनरी और चर्च शामिल हैं, ये तादाद 200 के ऊपर है।
सवाल: कुकी और मैतेई के इलाकों के बीच बॉर्डर बन गया है, इसे कैसे देखते हैं?
प्रमोद सिंह: पिछले 40 साल से हम भारत सरकार और मणिपुर सरकार को इन हालात को लेकर चेतावनी देते रहे हैं। मणिपुर में हमारे बीच 37 समुदाय हैं, 33 ST समुदाय हैं, फिर मुस्लिम हैं, मैतेई हैं, बाजार मारवाड़ी, सिख, बिहारी, मणिपुरी नेपाली समुदाय हैं। ये कुकी किसी और को मणिपुर का नहीं मानते। वे एक होमलैंड की मांग कर रहे हैं।
हम मांग करते हैं कि कुकी मिलिटेंट के साथ सस्पेंशन ऑफ ऑपरेशन (SOO) को खत्म किया जाए। जंगलों पर से कुकी का कब्जा हटे। इसके बाद NRC यानी नेशनल रजिस्ट्रेशन सर्टिफिकेट लागू हो। कुकी बाहर से आए कुकी लोगों को बसा रहे हैं।
सवाल: आप इंफाल घाटी में कुकी को नहीं रहने देना चाहते हैं, तो फिर मणिपुर में रहने का पैमाना क्या है?
प्रमोद सिंह: कट ईयर यानी 1962 के आधार पर जो लोग मणिपुर में कानूनी रूप से रह सकते हैं, उन्हें इंफाल घाटी में लौट आना चाहिए। जो मैतेई लोग चुराचांदपुर और कांगपोकपी में रहते थे, उनके घरों को फिर से बनाकर दिया जाना चाहिए। तब जाकर हम मणिपुर में शांति की उम्मीद कर सकते हैं। इसके बिना आप हालात को कुछ देर के लिए संभाल सकते हैं, लेकिन शांति नहीं होगी।
सवाल: कुकी आरोप लगाते हैं कि इंफाल में उनके खिलाफ हुई हिंसा के लिए मैतेई लिपुन जिम्मेदार है?
प्रमोद सिंह: मैं कुकी लोगों से कहूंगा कि उन्हें झूठ नहीं बोलना चाहिए। हमने कभी भी बॉर्डर क्रॉस नहीं किया, लेकिन वो बॉर्डर पार करके हमारे इलाके में घुस रहे हैं। हमारी जमीन पर कब्जा कर रहे हैं। इंफाल में जब दंगा शुरू हुआ तो मैंने अपने सारे कैडर (मैतेई लिपुन से जुड़े लोग) को अलर्ट कर दिया था।
हमारे पास दो तरह का कैडर है, पहला अच्छी तरह से वेपन चलाने में सक्षम है, दूसरा सहयोग करते हैं। अगर किसी गांव में फायरिंग होती, तो हमारा कैडर आगे पहुंचकर रोकने की कोशिश करता है। हम अपने लोगों की रक्षा करते हैं और उन्हें बचाकर सुरक्षित ठिकानों पर ले जाते हैं। हम सिर्फ खुद के बचाव के लिए लड़ रहे हैं।
सवाल: इंफाल वैली में कुकी के घर और चर्च जलाए गए, ये किसने किया?
प्रमोद सिंह: मुझे नहीं पता, इसकी जांच पुलिस करेगी है। पहले से ही इलाके में तनाव का माहौल था। ट्राइबल रैली के बाद कुकी लोगों ने हिंसा शुरू कर दी। 3 मई को शाम करीब 3:15 बजे बिष्णुपुर में मैतेई लोगों पर हमला हुआ। उसकी खबर इंफाल पहुंची, तो यहां भी लोग भड़क गए, लेकिन हिंसा की शुरुआत कुकी समुदाय ने ही की।
सवाल: इंफाल में चुन-चुनकर कुकी MLA और एक्स MLA के घर किसने जलाए? आपने खुद कहा कि आपके वॉलंटियर ग्राउंड पर थे, उन्होंने किसी को नहीं देखा?
प्रमोद सिंह: मैतेई लिपुन के वॉलंटियर बॉर्डर पर कुकी मिलिटेंट के हमलों से मैतेई बहुल गांवों की रक्षा कर रहे थे। अब भी वे मोर्चे पर तैनात हैं। वे घाटी में नहीं थे।
सवाल: आपके संगठन में कुल कितने वॉलंटियर हैं, क्या वे हिंसा में भी शामिल थे?
प्रमोद सिंह: हमारे मैतेई लिपुन संगठन में करीब 1000 वॉलंटियर हैं, लेकिन वो हिंसा में शामिल नहीं हैं, वो मैतेई लोगों और गांवों की सुरक्षा में लगे हुए हैं।
सवाल: क्या आप आरामबाई टेंगोल के बारे में जानते हैं? उसके चीफ से मिले हैं कभी?
प्रमोद सिंह: आरामबाई टेंगोल संगठन के लोगों को मैं जानता हूं। 3 मई से पहले मैंने उन्हें चाय पर बुलाया, लेकिन उन्होंने आने से मना कर दिया। मैं उन्हें अच्छे से नहीं जानता। हम मीडिया कवरेज से बचते हैं, ये पहली बार है कि मैं मेनलैंड मीडिया में आ रहा हूं। मैतेई लिपुन धर्म के आधार पर बना संगठन नहीं है। मैं सनातनी हिंदू हूं, मेरे कई दोस्त क्रिश्चियन हैं।
सवाल: कुकी ‘अलग प्रशासन’ की मांग कर रहे हैं, क्या ये संभव है ?
प्रमोद सिंह: कुकी लोग कुछ भी मांग सकते हैं, लेकिन मैं आपके घर में आने के बाद ये कैसे कह सकता हूं कि आपका ये कमरा अब मेरा है। कुकी लोग यहां के स्थानीय लोग नहीं हैं, अंग्रेजों ने उन्हें यहां लाकर बसाया। वे बाहरी लोग हैं, लेकिन सिस्टम की वजह से वो यहां के नागरिक बने हैं। वे यहां की जमीन के असली मालिक नहीं हैं। वे लोग यहां के मूल निवासी नहीं हैं।
सवाल: तो फिर मणिपुर की जमीन के असली मालिक कौन हैं?
प्रमोद सिंह: नगा और मैतेई समुदाय यहां सदियों से रहता आया है, वे यहां के असली मालिक हैं। नगा कह सकते हैं कि वो मैतेई लोगों के साथ नहीं रहना चाहते और हम अलग प्रशासन चाहते हैं, उनके साथ बातचीत की जा सकती है। कुकी की मांग का कोई आधार ही नहीं।
सवाल: क्या मैतेई संगठनों की नगा से बातचीत हो रही है? उनका इस समस्या पर क्या स्टैंड है?
प्रमोद सिंह: मैं कुकी, नगा, मैतेई सभी लोगों से टच में रहता हूं। उनसे बात कर रहा हूं। नगा का कहना है कि कांगपोकपी, तामेंगलोंग और चंदेल जिले में नगा समुदाय के ज्यादा लोग हैं। वो किसी भी तरह की ‘अलग प्रशासन’ की मांग का समर्थन नहीं करेंगे।
सवाल: मैतेई और सनामही में क्या फर्क है?
प्रमोद सिंह: मैं सनामही को धर्म नहीं मानता, ये पहचान से जुड़ा है। हमारे पूर्वज सनामही रहे हैं, इसलिए हमारा उससे जुड़ाव है। मैं हिंदू सनातनी हूं, लेकिन मैं खुद को सनामही भी मानता हूं। हमारे घरों में कृष्ण, राम, शंकर के मंदिर होते हैं, लेकिन हम सनामही को भी मानते हैं। इसको अलग नहीं किया जा सकता। हम सनामही भी हैं और हिंदू भी। कई मैतेई भी हैं और क्रिश्चियन भी।
सवाल: मैतेई लिपुन ग्रुप के बारे में बताइए?
प्रमोद सिंह: मैतेई लिपुन, मैतेई लोगों का संगठन है, जो समुदाय को एकजुट करने का काम करता है। मैतेई समुदाय को एक करने के लिए हमें एकता की भावना की जरूरत है। जो भी मणिपुर के मूल निवासी हैं, इस मणिपुरी एकता के विचार के साथ हैं। हम तो इसमें अंग्रेजों के बसाए गए कुकी को भी शामिल मानते हैं।
सवाल: मैतेई लिपुन काम क्या करता है?
प्रमोद सिंह: हम अपने बच्चों, युवाओं, बूढ़ों, महिलाओं में राष्ट्रवाद की भावना जगाने का काम करते हैं।
सवाल: क्या आप मैतेई राष्ट्रवाद की बात कर रहे हैं या फिर भारतीय राष्ट्रवाद? दोनों एक ही हैं या अलग हैं?
प्रमोद सिंह: जब मैतेई मजबूत होंगे, तभी हम मणिपुर की अखंडता को बनाए रख सकेंगे और जब मणिपुर एक होगा तभी भारत भी एक होगा। मैतेई राष्ट्रवाद और भारतीय राष्ट्रवाद दोनों एक हैं।
प्रमोद सिंह का म्यांमार से लोगों के आने का दावा कितना सही…
प्रमोद सिंह कुकी की आबादी बढ़ने और गैरकानूनी माइग्रेशन के जो आरोप लगा रहे हैं, सरकारी डेटा उसे खारिज कर देता है। 1901 में कुकी की मणिपुर में पॉपुलेशन 14.5% थी, जो 2011 की जनगणना में बढ़कर 16% के आस-पास है। ये सिर्फ 1.5% की ही बढ़ोतरी है, वो भी 110 साल में। ऐसे में म्यांमार से आए लोगों को बसाए जाने की बात सिर्फ प्रोपेगैंडा ही नजर आती है।
मैतेई राष्ट्रवाद से जुड़ा है आरामबाई टेंगोल
आरामबाई टेंगोल के भले ही डिसॉल्व होने की घोषणा हो गई हो, लेकिन इंफाल में सभी जानते हैं कि वे अभी भी एक्टिव हैं, बस नाम बदल गए हैं। आरामबाई टेंगोल यानी राजा का गुप्त हथियार। महाराजा लैशेम्बा सनाजाउबा फिलहाल मणिपुर के राजा हैं और BJP से राज्यसभा सांसद हैं।
लैशेम्बा सनाजाउबा मैतेई राष्ट्रवाद का खुलकर सपोर्ट करते हैं। आरामबाई टेंगोल को इन्हीं की सरपरस्ती हासिल है, दूसरा नाम खुद CM बीरेन सिंह का है। इस ग्रुप के लीडर का नाम कोरोउन्गुन्बा खुमान बताया जाता है। कई मौकों पर ये शख्स सनाजाउबा और CM के साथ नजर आता रहा है।
इनका फेसबुक पर पेज है। काली टी-शर्ट पहने हुए हजारों युवाओं की भीड़ की तस्वीरें और वीडियो मौजूद हैं। ये हैं, लेकिन इंफाल में इन्हें कोई नहीं पहचानता। मैतेई जर्नलिस्ट इनके बारे में पूछताछ करने पर हमें कुकी मिलिटेंट के पास जाने की सलाह देने लगते हैं। एक मुस्लिम जर्नलिस्ट हमें सलाह देते हैं कि इंफाल में इनके बारे में पूछताछ करना सुरक्षित नहीं है, पुलिस भी इनके साथ है।
अवैध हथियार कहां, मैतेई मिलिटेंट इंफाल में कर रहे हमले 
3 मई को भड़की हिंसा के बाद इंफाल और आस-पास के जिलों, पुलिस स्टेशन और आर्मरी से करीब 4,000 हथियार लूटे गए थे। इनमें इंसास और एके-47 जैसी असॉल्ट राइफल भी शामिल हैं।
मणिपुर पुलिस के मुताबिक, इसमें से अब तक सिर्फ 1,800 हथियार ही बरामद किए गए हैं। कुकी आरोप लगा रहे हैं कि आरामबाई टेंगोल और मैतेई लिपुन से जुड़े लोगों ने ये हथियार लूटे थे। सुगनू में 28 मई को आरामबाई टेंगोल के मिलिटेंट और असम राइफल्स के बीच झड़प में भी ऐसे ही लूटे गए हथियार इस्तेमाल हुए थे।
मैतेई भले ही कुछ भी दावा करते रहें, गृह मंत्रालय के मुताबिक मणिपुर में 8 गैरकानूनी मिलिटेंट संगठन हैं। ये सभी मैतेई मिलिटेंट ग्रुप्स हैं:
24 जून को कथित तौर पर मणिपुर के एक मिनिस्टर की संपत्ति को निशाना बनाने के बाद इंफाल ईस्ट के इथम गांव में भारतीय सेना ने प्रतिबंधित उग्रवादी समूह कांगलेई यावोल कन्ना लुप यानी KYKL के 12 कैडरों को हथियारों, गोला-बारूद के साथ पकड़ा था।
12 कैडरों में से एक उग्रवादी मोइरंगथेम तंबा उर्फ उत्तम भी था, ये 2015 में 6 डोगरा रेजिमेंट के काफिले पर हमले का आरोपी है। इस हमले में 18 जवानों की मौत हुई थी। मैतेई महिलाओं की भीड़ ने सेना को घेर लिया और सेना को इन उग्रवादियों को छोड़ना पड़ा।
कुकी और मैतेई पक्षों से बात करने पर पता चलता है कि भले ही ये हिंसा अब हुई, लेकिन इसकी तैयारी काफी पहले से ही जारी थी। कुकीलैंड की मांग को लेकर मिलिटेंट एक्टिव थे और सरकार से समझौते के बाद अफीम की खेती का ट्रेंड चला।
उधर मैतेई राष्ट्रवाद के नाम पर आरामबाई टेंगोल और मैतेई लिपुन जैसे ग्रुप बने, जिन्हें सीधे-सीधे BJP नेताओं ने समर्थन दिया। अब दोनों तरफ से कोई भी पीछे हटने के लिए तैयार नहीं है, कुकी के लिए पहाड़ मदरलैंड है, तो मैतेई के लिए ये उनके पुरखों की जमीन हासिल करने की लड़ाई है। बस नगा अभी शांत हैं, लेकिन कुकी-नागा के बीच कई साल तक जातीय हिंसा का इतिहास रहा है। ऐसे में नगा ने अगर मैतेई का पक्ष लिया, तो मणिपुर में गृहयुद्ध के हालात बनते देर नहीं लगेगी।
......................................................
सीरीज के चौथे पार्ट में 13 जुलाई, गुरुवार को पढ़िए...
बंकर, हथियार, हिंसा के बीच बच्चे स्कूल कैसे जाएं; खेत खाली और टूरिज्म भी ठप
इस सीरीज की अगली कहानी में पढ़िए, मणिपुर 3 मई को शुरू हुई हिंसा में अब तक क्या-क्या खो चुका है। करीब 150 मौतें, बच्चों की पढ़ाई, इकोनॉमी, टूरिज्म और डेवलपमेंट की योजनाएं, राज्य को इस हिंसा से उबरने में कितना टाइम लगेगा। क्या यहां से कोई वापसी संभव है?